Oskari Kumpu

Oskari Viljami Kumpu (29. tammikuuta 1889 Askola – 25. kesäkuuta 1935 Aunus) oli suomalainen painija, joka osallistui vuoden 1912 kesäolympialaisiin Tukholmassa. Suomen sisällissodan jälkeen hän pakeni Neuvosto-Venäjälle, jossa hän loi uran puna-armeijan upseerina.

Elämä 
Askolassa syntynyt ja sieltä myöhemmin Helsinkiin muuttanut Kumpu oli ammatiltaan työmies. Hän edusti Helsingin Jyryä ja saavutti kreikkalais-roomalaisen painin SM-kisoissa kaksi mitalia raskaassa keskisarjassa vuosina 1914 ja 1916. SM-kultaa Kumpu voitti raskaassa sarjassa vuonna 1917. Hän osallistui myös vuoden 1912 Tukholman olympialaisiin, jossa hän hävisi ensimmäisellä kierroksella Italian Oreste Arpèlle.

Vuoden 1918 sisällissodassa Kumpu taisteli Helsingin Jyryn urheilijoista muodostetun Jyryn komppanian riveissä ja pakeni sodan jälkeen Neuvosto-Venäjälle. Hän suoritti tiedustelu-upseeri kurssin Pietarin kansainvälisessä punaupseerikoulussa, josta hän valmistui 1919. Venäjän sisällissodassa hän osallistui Itä-Karjalan taisteluihin suomalaisia heimosotureita vastaan. Tammikuussa 1922 Kumpu oli mukana Toivo Antikaisen johtamalla maineikkaalla Kiimasjärven retkellä, jolloin puna-armeijan hiihtopataljoona löi suomalaisjoukot ja pakotti heidät perääntymään rajan ylitse.

Myöhemmin 1920-luvulla Kumpu jatkoi painiuraansa Neuvostoliitossa legendaarisen Ivan Poddubnyin valmennuksessa, muttei saavuttanut suurta menestystä ja palasi vuosikymmenen lopulla armeijan palvelukseen. Vuonna 1933 hänet nimitettiin yliluutnanttina Aunuksen piirin sotilaskomissaariksi. Kumpu hukkui Aunuksen kaupungin läpi virtaavaan Alavoisenjokeen uintiretkellään kesäkuussa 1935. Toivo Vähän muistelmien mukaan Kumpu tunnettiin ystävällisestä ja vaatimattomasta luonteestaan. Hän oli myös Neuvostoliiton kommunistisen puolueen jäsen.

Saavutukset 
kreikkalais-roomalaisen painin raskas sarja yli 82,5 kg, SM-kultaa 1917
kreikkalais-roomalaisen painin raskas keskisarja 82,5 kg, SM-hopeaa 1916
kreikkalais-roomalaisen painin raskas keskisarja 82,5 kg, SM-pronssia 1914

Lähteet 

Suomalaiset kreikkalais-roomalaisen tyylin painijat
Suomen sisällissodan punaiset
Punaupseerit
Vuonna 1889 syntyneet
Vuonna 1935 kuolleet